"Tuld ma tulin viskama maa peale." Luuka 12:49
ONE WAY - ÜKS TEE
Ma tahan laulda, kuulutada -
ei leidu maailmast miskit paremat.
Ta on tee, tõde, Ta on elu,
uue elu leida võid sa Temas.
Nii algas One Way saade meie Helsingi stuudiost.
Saate toob teieni One Way Mission. Tere tulemast saatesse!
Tänases õpetusosas räägib Hannu Äimänen,
teemaks "Kahetsuse õnnistus".
Enne külastame Kristiina Wileyga One Way Missioni tööd Venemaal.
Ta on vaeslaste isa ja lesknaiste asjaajaja.
Jumal oma pühas elamus.
Jumal paneb üksildased elama majadesse
ja viib välja vangid jõukale elujärjele. - Laul 68:6-7
SÜDA KARJALAS - One Way Missioni töö Venemaal
Venemaa töö tuli minu ellu juba noores eas.
Tulin 19-aastaselt usule Misjoninoorte kaudu.
Nende tegevus oli tollal misjonimeelne
ja paljusid julgustati küsima:
mis on Jumala koht maailmas sinu jaoks?
Kogesin siis palvetades, et Jumal pani mu südamesse Venemaa,
vene lapsed ja Venemaa juudid.
Kui 1990. aastate algul One Way tööga ühinesin,
tegi ka One Way Venemaale tihti misjonireise.
1990. aastate teisel poolel hakkasin ise tiime Peterburi viima.
Peterburi etapi järel hakkas Jumal peagi rääkima perifeeriaküladest
ning Karjala maakitsuse puutumata piirkondadest.
Seal on palju külasid ja asulaid, kus pole mingit kogudust,
ei õigeusu kirikut ega koduosadusi.
Neid on Karjala piirkonnas sadu, ilma igasuguse vaimse tegevuseta.
Need külad oleme evangeeliumiga sihikule võtnud.
Meie tegevus on kahesuunaline - viime nii humanitaarabi
kui sellega koos ka evangeeliumi.
Tahame jõuda neis piirkondades kõige vaesemateni.
Karjala maakitsusele saadeti sõja järel inimesi Ukrainast
ja Valgevenest ning Uraali tagant Siberist, Kasahstanist.
Paljudel neist on juurtetuse tunne - sugulased on mujal.
Nad toodi kolhoosidesse tööle ja moodustati kunstlikke asulaid.
Pärast NSVL ja kolhooside kokkuvarisemist,
valitseb seal suur töötus.
Inimlik olukord Karjalas on üsna vilets.
Lisaks töötusele, alkoholismile, juurtetusele
on palju perevägivalda ja sellises olukorras kannatavad
kõige nõrgemad - lapsed ja vanurid.
Ka majanduslik olukord on halb. Töötus on suur ja pensionid madalad -
kuskil 100 - 150 EUR kandis.
Paljudel lastel, keda kohanud oleme, on ema või isa või vanavanemad
surnud alkoholismi, sellega kaasnevatesse haigustesse
või vägivalla tõttu.
Koivisto lastekodu on Vene riigi rahastatud asutus,
mitte One Way Missioni lastekodu.
Selle lastekodu sponsorvanemad on sõprussponsorid,
neil pole rahalist tuge lastele.
Sõprussponsor lubab palvetada oma lapse eest
ning peab teda jõuludel ja sünnipäeval kingiga meeles.
Kogu lastega tehtav töö on pikaperspektiiviline.
Külvame nende südameisse väikseid seemneid,
osutame armastust ja hoolt, huvitume nende asjust.
Tulemusi võib näha alles aastate pärast.
Paljud neist on öelnud, et meie külaskäigud
aitavad eluga edasi minna, kuni järgmise külaskäiguni.
Koivisto lastekodu on muutunud meie töö verstapostiks -
oleme teinud seal tööd juba viis aastat.
Käime seal, kuulutame evangeeliumi, korraldame lastelaagreid.
Viimane kord toimus neljas laager Koivisto lastele.
15-20 last tuleb 7-12 päevaks Kalvikisse suvelaagrisse.
Lastekodust lahkumise järel püüame hoida ühendust
ka kutsekoolides õppivate noortega ja toetada neid stardipakettidega.
Käime Karjala-reisidel mitmetes asutustes.
Kirvu narkomaanidekodust on saanud regulaarne külastusobjekt.
Kirvu asub Viiburist põhja pool.
Seal on võõrutusravil 10-15 meest ja umbes 5 naist.
Kodu on tegutsenud ca 10 aastat.
See töötab kristlikel põhimõtetel - seal ei kasutata ravimeid,
vaid usutakse palve ja Jumala Sõna jõusse.
Lisaks palvele ja piibliuurimisele, harivad nad maalappi;
neil on lehmi, lambaid, kitsi, kanu ja jäneseid.
Tänaseks saavad nad juba suurt saaki.
Looduskaunis koht, loomadega tegelemine
ja regulaarne päevarütm toovad paljude endiste narkomaanide ellu
turvatunnet ja sisukust.
Nende tööl on head tulemused - paljud mehed ja naised
on leidnud elule uue alguse ja tähenduse,
vabanenud alkoholist ja uimastitest.
Käime ka paljudes haiglates ja vanadekodudes.
Südamelähedane on Käkisalme Kaarlahti vanuritehaigla,
käime seal juba mitu aastat.
Viime sinna haiglavarustust, kõndimistoole, ratastoole
ja peame osakondades tihti ka lauluhetki,
et vanureid õnnistada.
Lisaks lastele jäävad vanurid tihti tähelepanuta.
Paljud Kaarlahti haigla vanureist on leitud varemeis korteritest.
Lapsed ja lapselapsed on jätnud nad haigete ja dementsetena,
ilma ravita maha, ja läinud ise Peterburi või mujale
tööd otsima.
Venjoki on üks küladest, mida tihti külastame.
Sealgi pole mingisugust vaimset tegevust,
ükski teine organisatsioon seal evangeeliumi ei kuuluta
ega vii ka abi.
Seal ei tegutse ka õigeusu kirik.
Venjoel koguneb tihti suur hulk vanureid, lapsi ja teisi inimesi.
One Way teeb Venemaal koostööd paljude kogudustega.
Üks meie koostööpartnereid on Viiburi Kristlik Keskus.
Juba aastaid teeme tihedat koostööd Richard ja Judy Grout'iga;
oleme toetanud nende vaeste perede projekti
ning käinud nende klubides ja asutustes, mida nemad külastavad.
Kristlik keskus teeb Viiburis tähtsat tööd ka kirjanduse alal.
Kristlik kirjandus jõuab Venemaa ja Siberi vanglaisse ning mujalegi.
Venemaa on Soome naabermaa. Meil on üle 1000 km ühist piiri.
Usun, et Jumal on meid meelega kõrvuti asetanud.
Issand on meid Soomes viimastel aastakümnetel
palju õnnistanud.
Usun, et Jumal tahab kasutada Soomet ja soomlasi,
et viia evangeeliumiõnnistust idanaabritele.
Jumal avas mõnekümne aasta eest Venemaa evangeeliumile
ja see on siiani lahti.
Veel on võimalik minna ja kuulutada evangeeliumi
tohutult suures riigis, mis on mõneti Soomele väga lähedane,
kuid samas väga kauge.
Veel on võimalik minna ja viia evangeeliumi aladele,
kus seda pole veel kuuldud, nii Karjala maakitsusel kui Siberis.
Kasutagem seda võimalust ja mingem sisse lahtistest ustest,
mis Issand on meile avanud.
Nüüd jätkab Hannu Äimänen,
teemaks "Kahetsuse õnnistus", millest täna näeme esimese osa.
Piibel ütleb: "Jumalale meelepärane kurvastus
toob meeleparanduse päästeks, mida ei kahetseta,
maailma kurvastus toob aga surma."
Parem hetk häbeneda, kui kaua kahetseda,
ütles advokaat suurt arvet esitades.
Kui olin noor õigusteaduse tudeng ja töötasin advokaadibüroos,
sain ülesandeks minna Helsingi lääni vanglasse
kohtuma ühe mehega, keda nimetati kotimõrvariks.
Ta oli kägistanud kaks inimest elektrijuhtmega,
toppinud nad pärast prügikotti ja visanud Töölö lahte.
Kui teda tookord kaitse eesmärgil intervjueerima läksin,
ootasin temalt naiivselt kahetsust, kuid ta oli kivikõva.
Ei mingit kahetsevat mõtet.
Mõtlesin, kas inimene võib tõesti nii kõva olla.
Edit Piaf, Pariisi varblane, laulis kunagi:
Ei kahetse, ei miskit kahetse.
Paljud teisedki ütlevad tänapäeval, et ei kahetse oma elus midagi.
See hirmutab mind, kui keegi nii ütleb.
Kahetsus on inimlikkuse tunnus.
Kuulasin aastate eest Agricola kirikus
üht hallipäist, šarmantset, leebilmelist meest,
kes oli tulnud Kanadast.
Ta oli endine maffia palgamõrvar.
Väliselt poleks seda millegi järgi arvata võinud.
Ometi oli ta seda kahetsenud.
Ta sai surmanuhtluse, kuid talle anti armu.
Nüüd reisis ta evangelistina koos soome päritolu abikaasaga
mööda maailma ja rääkis Kristuse armastusest.
Tänapäeval on tavaline, et kui kahetsetakse,
ei kahetseta tegu ennast. Kahetsetakse vahelejäämist
või seda, et mingi häbiväärne asi paljastatakse.
Lahti dopingukohtuasjas kahetseti just vahelejäämist,
mitte niivõrd palju tegu ennast.
Kas sina kahetsed hetkel midagi?
Piibel on täis kahetsevaid inimesi. Kuid pane tähele -
kahetsus iseenesest pole mingi eriline saavutus
ega eriline kristluse tunnus.
Kahetsus iseenesest ei päästa kedagi.
Kahetsus on väga universaalne, seda esineb kõikjal;
isegi loomad kahetsevad.
Meil oli kunagi koer Kusti.
Kusti sõi kõigepealt minu õigusteaduse õpiku,
siis Lauluraamatu ja lõpuks Piibli; tal oli tugev nälg Sõna järele.
Ma ei tea, kas ta tuli usule, kuigi nägi väga vaga välja.
Kahetsus on väga universaalne.
Savos valiti kord kirikuõpetajat.
Üks naaberkoguduse liige tuli küsima,
kas uuel kirikuhärral on õnnestunud juba inimesi kahetsema
ja meelt parandama panna. Savo elanik vastas:
"Meeleparanduse kohta ma ei tea, aga kahetsus on üldine."
Mis see kahetsus on, ja mis sellest kasu on?
Piibli järgi on kahtmoodi kahetsust:
Jumalale meelepärane kahetsus või kurvastus,
ja maine kahetsus.
Jumalale meelepärane kurvastus toob pääste,
kuid maailma kurvastus päästet ei too.
Jumalale meelepärase kahetsuse eesmärk on viia inimene päästele,
igavesse ellu, et ta saaks patud andeks
ega satuks igavesse hukatusse.
Kahetsus räägib meeleparandusest.
See pärineb kreekakeelsest sõnast 'metanoia',
mis tähendab pattudest pöördumist ja meelemuutust.
See tähendab, et inimene pöördub Jumala Sõna, Jumala seaduse
ja evangeeliumi mõjul ära pattudest;
ta tahab vabaneda oma vanast patuelust.
Inimene mõistab seda Jumala Sõnast, Püha Vaim teeb selle elavaks.
Mõjutajaks on just Jumala Sõna.
Kuid kõik inimesed ei kahetse, paljud on paadutanud oma südame.
Aastate eest tegime ühe mehega äritehingut.
Kõik oli kokku lepitud, kuid viimasel minutil
haaras too ärimees endale 100 000-margase kasumi
ning teisel osapoolel ei jäänud muud võimalust,
kui sellega nõustuda.
Ta ei kahetsenud üldsegi.
Lugesin talle hiljem Jumala Sõna ja ütlesin,
et kui ta nii jätkab, läheb tal kord halvasti.
Ta üksnes irvitas.
Kolme aasta pärast oli ta pankrotis ja kaotas kõik.
Peetruse kahetsus on ehk Piibli tuntuim kahetsus.
Peetrus salgas Jeesust kolm korda ning oli hiljem suures ahastuses.
Peetrus kohtus aga Jeesusega ja sai kõik patud andeks.
Peetruse kahetsus seisnes selles, et ta pöördus lõpuks Jeesuse poole.
Juuda kahetsus oli teistsugune. Temagi kahetses,
kuid mitte nii, et see oleks viinud ta Jumala juurde.
Tema kahetsus oli meelheites ja umbusus
ning lõpuks poos ta end üles.
Selles vahe ongi - Jumalale meelepärane kahetsus
viib alati selleni, et inimene tuleb oma Armuandja embusse.
Maailma kahetsus viib kuradi embusse.
Kui Peetrus nelipühal jutlustas, puudutas see inimeste südant.
Piibel ütleb: Parandage meelt
ja igaüks teist lasku ennast ristida Jeesuse Kristuse nimesse
oma pattude andekssaamiseks, ning siis te saate Püha Vaimu anni."
Kahetsuse eesmärk on viia sind Halastaja, Jeesuse juurde,
andeksandmisse usus.
Mõtle oma kahetsusele.
Mida teed, kui südametunnistus sind milleski süüdistab?
Kas lähed seda Jumalale tunnistama? Kas kahetsed ja palud andeks?
Olen märganud enda elus kalduvust minna kõigepealt Jumala ette,
paluda andeks ja üles tunnistada.
Kindluse mõttes tunnistan selle veelkord üles
ja kui ma rahu ei tunne, tunnistan veel kolmanda
ja neljandagi korra. Ja mingit muutust ei näi tulevat.
Kas tead, mis on valesti, kui sa nii teed?
Sa vaatad endale ja oma tunnetele ning otsid andestust endast.
Andeksandmine toimub alati Jumala südames.
Seda on tähtis meeles pidada.
Tuleb vaadata Kristusele ja Jumala Sõna tõotustele.
Sõna lubab kahetsevale inimesele pattude andeksandmise.
Meil on alati sellega probleeme, sest oleme patused inimesed
ja vajame pidevalt Kristuse andeksandmist,
mis meie eest ristil hangiti.
Kindluse pattude andekssaamisest toob vaid Kristus ja Jumala Sõna,
mitte kunagi meie endi tunded.
Lisaks on asjatu end kahetsema sundida.
Kui olen vahel eksinud, mõtlen, et nüüd hakkan kahetsema.
Kuid proovi oma südant siiralt kahetsema sundida.
Sa võid ju proovida ja tahaksin kuulda, kuidas õnnestus.
Minul pole see kunagi õnnestunud.
Kahetsus pole kunagi tahte otsus,
vaid see, et Jumala Sõna ja Püha Vaim tekitavad su südames
siira kahetsuse. See on Jumala and.
See pole tahte otsus.
Pead selle Jumala anni vastu võtma.
Sellest tekib ka soov patt hüljata.
Õpetussõnad 28:13 -
"Kes oma üleastumisi varjab, ei jõua sihile,
aga kes neid tunnistab ja need hülgab, leiab armu."
One Way raadio- ja telesaated on aken One Way maailma.
Tahame julgustada nende kaudu kristlasi
nägema Jumala võimalusi tänapäeva maailmas
ja jagama meie ees seisvaid suuri väljakutseid.
One Way tegutseb peamiselt vabatahtlike töötajate
ja annetuste abil.
Teeme tööd vähese raha, kuid suure südamega.
Meie saladuseks on eestpalve.
Palve kaudu osalevad meie töös tuhanded inimesed
maailma erinevates paikades.
Neid leidub nii India ja Malawi savionnidest
kui ka Soome kodudest.
Täname Jumalat iga kristlase eest, kes meid toetab.
Tule sinagi kaasa!
Aktuaalset infot saad meie lehest "Raportti" või internetist.
One Way palverindega võid ühineda ka telefoni teel.
Nädala pärast näeme Hannu Äimäse õpetuse teist osa.
Aitäh vaatamast! Kohtumiseni nädala pärast!
"Tuld ma tulin viskama maa peale." Luuka 12:49
One Way - Üks tee
Uurime oma saate vaadatavust Eestis.
Kui tänane saade sind puudutas,
palun teata meile sellest e-postiaadressil -
toimisto@onewaymission.fi
Tõlge: Monika Jaaguri